韩元吉
次韵唐与正喜雪二十韵
穷腊逢三白，山城两换年。
破寒初淅沥，作态正翩翾。
倚杖心逾喜，搔头意自便。
直疑填巨壑，岂惜沍长川。
宫粉惭施白，仙禽恨夺狡。
银床凝露绠，玉柱涩风弦。
径满巇难认，窗虚隙易穿。
共寻瑶草路，俱诵蕊珠篇。
猎骑朝群拥，渔灯夜独然。
凌风几阆苑，照日尽蓝田。
賸约佳宾集，先烦好句传。
荷枯疑璧碎，柳细讶丝牵。
有士迷青眼，无人笑黑肩。
丰年期不日，瑞气霭非烟。
竹密还争舞，梅疏只斗妍。
轻鸥随浩荡，戏蝶伴联翩。
强续麻衣咏，真逢缟带贤。
凋零属国节，片段广文毡。
短棹寻安道，高楼忆仲宣。
名驹纷照夜，无复爱连钱。